የአገራችን ወቅታዊ ሁኔታ ከመቼውም ጊዜ በላይ የታሪክ ባለሙያዎችን ከፍ ያለ ተሳትፎ እንደሚጠይቅ ተገለጸ
ፋንታነሽ ክንዴአዲስ አበባ፦ የአገራችን ወቅታዊ ሁኔታ ከመቼውም ጊዜ በላይ የታሪክ ባለሙያዎችን ከፍ ያለ ተሳትፎ እንደሚጠይቅ ምሁራን አስታወቁ። የታሪክ ምሁራን ማህበር ለመመስረት ተስማሙ።ምሁራኑ በሰላም ሚኒስቴር፣ በአዲስ አበባ ዩኒቨርሲቲና በ ‹‹ደስትኒ›› ኢትዮጵያ አስተባባሪነት ለአራት ቀናት ያደረጉትን ውይይት አስመልክተው ባወጡት የአቋም መግለጫ ፤ “ከዚህ ቀደም አገር አቀፍ የታሪክ ባለሙያዎች ማህበር የነበረ ቢሆንም ባለፉት በርካታ አስርት ዓመታት ማህበሩ በተለያዩ ጫናዎች ምክንያት ስራውን ማቋረጡን አመልክተው ፣ ተጨባጩ የሀገራችን ወቅታዊ ሁኔታ ከመቼውም ጊዜ ይልቅ የታሪክ ባለሙያዎችን ሚና አስፈላጊ አድርጎታል” ብለዋል፡፡የታሪክ ሙያ ከተለያየ አቅጣጫዎች የሚመጡበትን ጫና እና ተጽዕኖ ለመቋቋም፣ በሁሉም የአገሪቱ ክፍሎች የተሳሳቱ የታሪክ ትርክቶችን ለማረም፣ በተጨባጭ እና በአሳማኝ የታሪክ ማስረጃዎች ላይ የተመሰረቱና ሳይንሳዊ የታሪክ አጻጻፍ ስልትን የተከተሉ የታሪክ ህትመቶችን ለማውጣት መግባባት ላይ መድረሳቸውን አመልክተዋል።“በአጠቃላይ የታሪክ ባለሙያዎች በአገር ግንባታ ሂደትና በብሔራዊ መግባባት ዙሪያ የሚጠበቅብንን ሚና በብቃት እና ሙያዊ ስነምግባርን በተላበሰ መንገድ ለመወጣት እንድንችል ተቋርጦ የነበረውን የታሪክ ባለሙያዎች ማህበር ዳግም ምስረታ ሂደት እንደገና በማንቀሳቀስ ማህበሩን ለመመስረት የውይይቱ ተሳታፊዎች በአንድ ድምጽ ወስነናል፡፡ ከዚህ ቀደም የተሰሩትን ስራዎች በግብአትነት ለመጠቀም ተስማምተናል” ብለዋል፡፡በሳይንስና ከፍተኛ ትምህርት ሚኒስቴር አስተባባሪነት ተዘጋጅቶ ፣ ተተችቶና ውይይት ተደርጎበት በየካቲት ወር 2012 ዓ.ም የኢትዮጵያ እና የአፍሪካ ቀንድ ታሪክ “ኮመን ኮርስ” ለምን ተግባራዊ እንዳልተደረገ የሚኒስቴር መስሪያ ቤቱን የሚጠይቅና የተዘጋጀውን ሞጁል ለዩኒቨርሲቲዎች ተሰራጭቶ ትምህርቱ በፍጥነት የሚጀመርበት ሁኔታ እንዲመቻች ስምምነት ላይ መድረሳቸውንም አስታውቀዋል።በታሪክ ትምህርትና በፖለቲካ መካከል ያለውን ጤነኛ ትስስር ለማዳበር እንዲሁም ፖለቲካና ፖለቲከኞች በታሪክ ትምህርት ላይ የሚያሳድሩትን ጤናማ ያልሆነ ጫና ለማስተካከልና ችግሩን በሂደት ለመፍታት ተከታታይነት ያለው ውይይት ለማካሄድ ስምምነት ላይ መድረሳቸውንም ጠቁመዋል። የደረሱባቸውን ውሳኔዎችና ስምምነቶችን
እንዲያስ ፈጽሙና እንዲያስተባብሩ ጽጌረዳ ወልደብርሃን (ፒ.ኤች.ዲ. ተማሪ)፣ ገንዘብ አታላይ
(ረዳት ፕሮፌሰር)፣ ቢራቱ ቀነኢ (ዶ/ር)፣ አይቸግረው
ሃደራ (ዶ/ር)፣ ካሱ ቱሚሶ (አቶ)፣ ሃና ጌታቸው (ዶ/ር)፣ አየለ በከሪ (ዶ/ር)፣አለምሰገድ ደበሌ (ዶ/ር)፣ ጥጋብ በዜ (ዶ/ር)፣አልማው
ክፍሌ (ዶ/ር)፣መሃመድ ሃሰን(ዶ/ር)፣ባሕሩ ዘውዴ (ፕሮፌሰር) ሰይመዋል።የአርሲ ዩኒቨርሲቲ የታሪክ መምህር የሆኑት ዶክተር አለምሰገድ ደበሌ በተለይ ለአዲስ ዘመን እንደገለጹት፤ ታሪክ ለአንድ አገር ግንባታ ትልቅ ድርሻ አለው፡፡ ትናንት የነበረውን ነገር በአግባቡ በመረዳት ወደፊት እንዴት መሄድ እንዳለብን መንገድ እንደሚያሳይም አስረድተዋል፡፡ የታሪክ ባለሙያዎች ማህበር ከተቋቋመ የሚወጡ ስራዎች ለህዝብ ግምገማና ማሻሻያ ተደርጎባቸው እንዲወጡ በማድረግ ችግርን ለመቅረፍ ይረዳል፡፡ ከዚህም በተጨማሪ የታሪክ ምሁራን መብታቸው ተከብሮላቸው ለአገር ማበርከት የሚገባቸውን አስተዋጽኦ እንዲያበረክቱ እንደሚያግዝም ጠቁመዋል፡፡ለዩኒቨርሲቲ የተዘጋጀው የመማሪያ ሞጁል ሁሉንም ያቀፈ መሆኑን የጠቀሱት ዶክተር አለምሰገድ፤ ይህንን ተማሪዎች እንዲማሩ ቢደረግ የተሻለ መግባባት እንደሚፈጥር አስታውቀዋል፡፡ ምሁራኑ ለዚህ ተግባራዊነት የድርሻቸውን ለመወጣት መስማማታቸውንም ገልጸዋል፡፡ እንደ ዶክተር አለምሰገድ ገለጻ፤ የዛሬ ፖለቲካ የነገ ታሪክ ነው፡፡ ይሁን እንጂ ፖለቲከኞች በታሪክ ላይ ያልተገደበ አሉታዊ ተጽዕኖ ያሳርፋሉ፡፡ ይህ ደግሞ ታሪክ ለአገር ማበርከት ያለበትን ነገር እንዳያበረክትና ትምህርቱንም የሚያቀጭጭ ስለሆነ፤ ፖለቲከኞች ታሪክ ላይ የሚያሳርፉትን ተጽዕኖ ለመቀነስ የማህበሩ መመስረት አስተዋጽኦ ይኖረዋል፡፡እስካሁን ድረስ የታሪክ ምሁራን ተበታትነው እንደነበር ጠቅሰው፤ የዘርፉ ምሁራን ተግባብተው ወደፊት ከመጡና መደማመጥ ከመጣ ለአገር መልካም ነገር ማበርከት እንደሚችሉ ያላቸውን እምነት ገልጸዋል፡፡በአዲስ አበባ ዩኒቨርሲቲ የ3ኛ ዲግሪ የታሪክ ተማሪ የሆኑት ወ/ሮ ጽጌረዳ ወ/ብርሃን በበኩላቸው፤ በመድረኩ ምሁራኑ በተሻለ ሁኔታ በወቅታዊ ጉዳዮች ዙሪያ ሃሳባቸውን በነጻነት ሲገልጹ እንደነበር አስታውቀዋል፡፡ በተለይ የታሪክ ባለሙያዎች ማህበር መመስረት እንደማህበር ጠንከር ብለን በአገራችን ጉዳይ ላይ ድምጻችንን ለማሰማትና የተሻለ አስተዋጽኦ ለማድረግ እንደሚያግዝ ጠቁመዋል፡፡ የታሪክ ትምህርቱ ኢትዮጵያን በሚመስል መልኩ የተዘጋጀ መሆኑን ጠቅሰው፤ በቶሎ ወደ ስራ ለማስገባት ግፊት ለማድረግ ስለመስማማታቸው ገልጸዋል፡፡በተለያዩ ጊዜያት የኢትዮጵያ ግዛት አሁን ካለው ከፍ ያለ እንደነበር አስታውሰው፤ ይህንን ለማካተት በማሰብ መማሪያ ሞጁሉ ኢትዮጵያና የአፍሪካ ቀንድ በሚል እንዲዘጋጅ መደረጉን ተናግረዋል፡፡ እንደ ጽጌረዳ ወ/ብርሃን ገለጻ፤ በተደጋጋሚ የኢትዮጵያ
ታሪክ በአግባቡ አልተጠናም
የሚል ሃሳብ ይነሳል፡፡
ይሁን እንጂ በተለያዩ
ጊዜያት በብዙ ሰዎች ጥናቶች ተደርገው
በየትምህርት ክፍሉ ይገኛሉ፡፡
የታሪክ ባለሙያዎች መሰባሰባቸው
እነዚህን ጥናቶች ህዝብ እንዲያውቃቸው በማድረግ
በኩል ትልቅ ድርሻ ይኖረዋል ብለዋል፡፡አዲስ ዘመን ታህሳስ 21/2013